CELEX: 31977R1784
Language: el
Date: 1977-07-19 00:00:00
Title: Κανονισμός (ΕΟΚ) αριθ. 1784/77 του Συμβουλίου της 19ης Ιουλίου 1977 περί της πιστοποιήσεως του λυκίσκου

Avis juridique important

|

31977R1784

Κανονισμός (ΕΟΚ) αριθ. 1784/77 του Συμβουλίου της 19ης Ιουλίου 1977 περί της πιστοποιήσεως του λυκίσκου  

Επίσημη Εφημερίδα αριθ. L 200 της 08/08/1977 σ. 0001 - 0003 Φινλανδική ειδική έκδοση: Κεφάλαιο 3 τόμος 9 σ. 0037  Ελληνική ειδική έκδοση: Κεφάλαιο 03 τόμος 19 σ. 0023  Σουηδική ειδική έκδοση: Κεφάλαιο 3 τόμος 9 σ. 0037  Ισπανική ειδική έκδοση: Κεφάλαιο 03 τόμος 13 σ. 0005  Πορτογαλική ειδική έκδοση : Κεφάλαιο 03 τόμος 13 σ. 0005 

ΚΑΝΟΝΙΣΜΟΣ (ΕΟΚ) αριθ. 1784/77 ΤΟΥ ΣΥΜΒΟΥΛΙΟΥ της 19ης Ιουλίου 1977 περί της πιστοποιήσεως του λυκίσκουΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  τον κανονισμό (ΕΟΚ) αριθ. 1696/71 του Συμβουλίου της 26ης Ιουλίου 1971 περί κοινής οργανώσεως αγοράς στον τομέα του λυκίσκου(1), όπως τροποποιήθηκε τελευταία από τον κανονισμό (ΕΟΚ) αριθ. 1170/77(2), και ιδίως το άρθρο 2 παράγραφος 4,  την πρόταση της Επιτροπής,  Εκτιμώντας:  ότι ο κανονισμός (ΕΟΚ) αριθ. 1696/71 προβλέπει τη γραπτή πιστοποίηση των προϊόντων που αναφέρονται στο άρθρο 1 των οποίων γίνεται συλλογή και επεξεργασία μέσα στην Κοινότητα- ότι πρέπει να προσδιορισθούν οι γενικοί κανόνες της πιστοποιήσεως αυτής- ότι πρέπει να εξαιρεθούν της διαδικασίας πιστοποιήσεως ορισμένα προϊόντα βάσει της ειδικής φύσεως και του προορισμού τους- ότι πρέπει να ανατεθεί στα Κράτη μέλη να προβαίνουν με τη μεσολάβηση οργανισμών ή εξουσιοδοτουμένων υπηρεσιών, ειδικά οριζομένων για το σκοπό αυτό, στην πιστοποίηση των προϊόντων, που ανταποκρίνονται στους όρους του παρόντος κανονισμού- ότι για την τήρηση της διαδικασίας πιστοποιήσεως, είναι απαραίτητο να προβλεφθεί ένας έλεγχος σύμφωνα με τις κατάλληλες λεπτομέρειες- ότι κατά το άρθρο 2 παράγραφος 2 του προαναφερθέντος κανονισμού, το πιστοποιητικό δεν μπορεί να χορηγηθεί παρά μόνο για τα προϊόντα που παρουσιάζουν τα ελάχιστα ποιοτικά χαρακτηριστικά- ότι επιβάλλεται να προβλεφθεί ότι οι ελάχιστες αυτές απαιτήσεις  εμπορίας πρέπει να τηρούνται από το πρώτο στάδιο της εμπορίας- ότι για να εξασφαλίζεται η ταυτότητα των πιστοποιουμένων προϊόντων, πρέπει να θεσπισθούν κοινοτικοί κανόνες, σύμφωνα με τους οποίους οι συσκευασίες πρέπει να φέρουν τις απαραίτητες ενδείξεις για την άσκηση του επισήμου ελέγχου και για την πληροφόρηση  των αγοραστών- ότι πρέπει να ανατίθεται στα ενδιαφερόμενα Κράτη μέλη η μέριμνα να οριοθετούν τα ίδια τις ζώνες ή περιοχές που να θεωρούνται τόποι παραγωγής του λυκίσκου- ότι η αρχή της πιστοποιήσεως συνεπάγεται μια αυστηρή κανονιστική ρύθμιση για τα μίγματα- ότι συνεπώς πρέπει να επιτρέπονται, όσον αφορά το λυκίσκο σε κώνους, μόνο αν αφορούν πιστοποιημένα προϊόντα που προέρχονται από την ίδια ποικιλία, συγκομιδή και  τόπο παραγωγής- ότι, για να εξασφαλίζεται η τήρηση αυτής της διατάξεως, πρέπει επί πλέον να προβλέπεται ότι τα μίγματα αυτά γίνονται κάτω από έλεγχο και υπόκεινται σε διαδικασία πιστοποιήσεως όμοια με εκείνη των προϊόντων, που περιλαμβάνονται στη  σύνθεσή τους- ότι, λαμβανομένων υπόψη των αναγκών των καταναλωτών, είναι σκόπιμο να προβλέπεται η δυνατότητα αναμίξεως, για τη βιομηχανία σκόνης και εκχυλισμάτων, των πιστοποιημένων λυκίσκων, που δεν προέρχονται από τις ίδιες ποικιλίες και τους ίδιους τόπους  παραγωγής ότι πρέπει στην περίπτωση αυτή να επιβάλλονται οι ίδιες απαιτήσεις ελέγχου και πιστοποιήσεως όπως και για τα μίγματα του λυκίσκου σε κώνους που αναφέρονται ανωτέρω,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:   Άρθρο 1  1. Ο παρών κανονισμός διέπει τα προϊόντα που αναφέρονται στο άρθρο 1 του κανονισμού (ΕΟΚ) αριθ. 1696/71 τα οποία συλλέγονται στην Κοινότητα ή παρασκευάζονται από προϊόντα που έχουν συλλεγεί στην Κοινότητα ή που εισάγονται από τρίτες χώρες  σύμφωνα με το άρθρο 5 του κανονισμού αυτού, με εξαίρεση:  α) το λυκίσκο που συλλέγεται στις ίδιες εκμεταλλεύσεις ζυθοποιείου και χρησιμοποιείται από το ίδιο στη φυσική του κατάσταση ή μεταποιημένος- β) τα ισομερή εκχυλίσματα λυκίσκου- γ) τα παράγωγα προϊόντα του λυκίσκου, μεταποιημένα βάσει συμβάσεως για λογαριασμό ενός ζυθοποιείου, με τον όρο ότι τα προϊόντα αυτά χρησιμοποιούνται από το ίδιο αυτό ζυθοποιείο- δ) το λυκίσκο και τα παράγωγα προϊόντα του λυκίσκου σε μικρά δέματα, που προορίζονται να πωληθούν σε ιδιώτες για ατομική τους χρήση.  Τα προϊόντα που προβλέπονται υπό α) έως δ) υποβάλλονται σε έλεγχο που θα καθορισθεί.  2. Η διαδικασία πιστοποιήσεως περιλαμβάνει την έκδοση πιστοποιητικών, τη σήμανση και τη σφράγιση των μονάδων συσκευασίας.  3. Η πιστοποίηση ενεργείται με την επίσημη επίβλεψη των Κρατών μελών, στο πρώτο στάδιο της εμπορίας, δηλαδή πριν από τη διάθεση στην αγορά και, σε κάθε περίπτωση, πριν από τη μεταποίηση. Σε ό,τι αφορά το λυκίσκο σε κώνους, η επίβλεψη αυτή συντελείται  οπωσδήποτε το αργότερο την 31η Μαρτίου του επομένου έτους της συγκομιδής- εν τούτοις, αν προκύπτουν δυσχέρειες διαθέσεως για μια δεδομένη συγκομιδή, αυτή η οριακή προθεσμία μπορεί να παρατείνεται μέχρι την 31η Ιουλίου του ίδιου έτους, κατά τη διαδικασία  που προβλέπεται στο άρθρο 20 του κανονισμού (ΕΟΚ) αριθ. 1696/71.  4. Οι εργασίες της πιστοποιήσεως διεξάγονται στον αγρό ή εντός εγκαταστάσεων, που έχουν εγκριθεί από τα Κράτη μέλη και καλούνται "αποθήκες πιστοποιήσεως" ή "κέντρα πιστοποιήσεως".  5. Άν ένα από τα προϊόντα που προβλέπονται στην παράγραφο 1, μετά την πιστοποίησή του, υφίσταται αλλαγή της συσκευασίας, συνοδευόμενη ή μη από μεταποίηση, υποβάλλεται σε νέα διαδικασία πιστοποιήσεως.  6. Τα Κράτη μέλη ορίζουν τους οργανισμούς ή τις επίσημες υπηρεσίες που εξουσιοδοτούνται να πραγματοποιούν την πιστοποίηση, καθώς και τους οργανισμούς ή τις επίσημες υπηρεσίες στις οποίες ανατίθεται ο έλεγχος του καθεστώτος πιστοποιήσεως.   Άρθρο 2  1. Το στάδιο εμπορίας, που προβλέπεται στο άρθρο 2 παράγραφος 2 του κανονισμού (ΕΟΚ) αριθ. 1696/71 και για το οποίο ισχύουν οι ελάχιστες απαιτήσεις της εμπορίας, είναι το της εκδόσεως του πιστοποιητικού.  2. Τα στοιχεία στα οποία αναφέρονται οι απαιτήσεις που προβλέπονται στην παράγραφο 1, το περιεχόμενο σε υγρασία και ξένα σώματα, καθορίζονται, για κάθε προϊόν, κατά τη διαδικασία που προβλέπεται στο άρθρο 20 του κανονισμού (ΕΟΚ) αριθ. 1696/71.   Άρθρο 3  Η απόδειξη πιστοποιήσεως προκύπτει από τις επιγραφές που τοποθετούνται σε κάθε μονάδα συσκευασίας και από το πιστοποιητικό που συνοδεύει το προϊόν.   Άρθρο 4  Κάθε μονάδα συσκευασίας φέρει τουλάχιστο τις ακόλουθες ενδείξεις σε μια από τις γλώσσες της Κοινότητος:  α) την περιγραφή του προϊόντος, για το λυκίσκο, μετά ή άνευ κόκκων, που συνοδεύεται με μια από τις ενδείξεις "παρασκευασμένος λυκίσκος", ή "λυκίσκος μη παρασκευασμένος", κατά περίπτωση- β) την ή τις ποικιλίες- γ) ένδειξη που να επιτρέπει την αναγνώριση του αριθμού αναφοράς της πιστοποιήσεως.  Οι επιγραφές τοποθετούνται κατά τρόπο ευδιάκριτο με ανεξίτηλους χαρακτήρες ενιαίας διαστάσεως.   Άρθρο 5  Το πιστοποιητικό περιλαμβάνει, τουλάχιστο, τις ακόλουθες ενδείξεις:  1. για το λυκίσκο:  α) την περιγραφή του προϊόντος- β) τον αριθμό αναφοράς της πιστοποιήσεως- γ) το καθαρό βάρος- δ) τον τόπο παραγωγής του λυκίσκου- ε) το έτος συγκομιδής- στ) την ποικιλία.  2. για τα προϊόντα που παρασκευάζονται από το λυκίσκο: εκτός από τις ενδείξεις του σημείου 1, τον τόπο και την ημερομηνία της μεταποιήσεως.   Άρθρο 6  1. Ως τόπος παραγωγής του λυκίσκου νοούνται οι ζώνες ή περιοχές της παραγωγής, ο πίνακας των οποίων καταρτίζεται από τα ενδιαφερόμενα Κράτη μέλη.  2. Η Επιτροπή φροντίζει για τη δημοσίευση του πίνακα των τόπων παραγωγής του λυκίσκου στην Επίσημη Εφημερίδα των Ευρωπαϊκών Κοινοτήτων.   Άρθρο 7  Με την επιφύλαξη του άρθρου 1 παράγραφος 1 α) για την απόκτηση προϊόντων που παρασκευάζονται από το λυκίσκο, μπορεί να χρησιμοποιείται μόνο ο λυκίσκος που πιστοποιείται στην Κοινότητα και ο λυκίσκος που εισάγεται από τρίτες χώρες σύμφωνα με το  άρθρο 5 του κανονισμού (ΕΟΚ) αριθ. 1696/71.   Άρθρο 8  1. Κατά το χρόνο που ευρίσκονται σε κυκλοφορία τα προϊόντα που διέπονται από τον παρόντα κανονισμό δεν μπορούν να αναμιγνύονται παρά μόνο μετά από έλεγχο και στις αποθήκες ή κέντρα πιστοποιήσεως.  2. Για να μπορούν να αναμιγνύονται οι λυκίσκοι, πρέπει να προέρχονται από τον ίδιο τόπο παραγωγής, την ίδια συγκομιδή και την ίδια ποικιλία.  3. Εν τούτοις, για την παρασκευή σκόνης και εκχυλισμάτων λυκίσκου, μπορούν να αναμιγνύονται λυκίσκοι, πιστοποιημένης κοινοτικής καταγωγής και της ίδιας συγκομιδής, αλλά διαφόρων ποικιλιών και τόπων παραγωγής, με τον όρο ότι το πιστοποιητικό που  συνοδεύει το προϊόν αναφέρει:  α) τις χρησιμοποιούμενες ποικιλίες, τους τόπους παραγωγής και το έτος συγκομιδής- β) το ποσοστό, σε βάρος, κάθε ποικιλίας που χρησιμοποιείται στο μίγμα- γ) τους αριθμούς αναφοράς των πιστοποιητικών των λυκίσκων που χρησιμοποιούνται.   Άρθρο 9  Εντός τριών μηνών από της ενάρξεως ισχύος του παρόντος κανονισμού, τα Κράτη μέλη ανακοινώνουν στην Επιτροπή, η οποία πληροφορεί τα Κράτη μέλη, για το όνομα και τη διεύθυνση των οργανισμών ή υπηρεσιών που ορίσθηκαν σύμφωνα με το άρθρο 1  παράγραφος 6, καθώς και τα ληφθέντα μέτρα κατ' εφαρμογή του παρόντος κανονισμού.   Άρθρο 10  Ο παρών κανονισμός αρχίζει να ισχύει την 1η Αυγούστου 1978.  Εν τούτοις, η εμπορία χωρίς πιστοποίηση της σκόνης ή των εκχυλισμάτων λυκίσκου, που παρασκευάζονται πριν από την 1η Αυγούστου 1978, επιτρέπεται μέχρι την 31η Μαρτίου 1979. Η ημερομηνία αυτή μπορεί να μετατίθεται κατά τη διαδικασία που προβλέπεται στο  άρθρο 20 του κανονισμού (ΕΟΚ) αριθ. 1696/71.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 19 Ιουλίου 1977.  Για το Συμβούλιο Ο Πρόεδρος A. HUMBLET  (1) ΕΕ αριθ. Ν 175 της 4.8.1971, σ. 1.  (2) ΕΕ αριθ. Ν 137 της 3.6.1977, σ. 7.